Poliisi puuttui erikoiseen välikohtaukseen Helsingin keskustassa perjantaina.

- Hän antoi kenkää useampaan otteeseen. Hurjan näköinen tilanne, kuvailee silminnäkijä Iltalehdelle.

Ohikulkijat joutuivat todistamaan erikoislaatuista näytöstä Helsingin ydinkeskustassa perjantaina iltapäivällä.

– Satuin juuri ylittämään suojatietä, kun vieressä oli tilanne päällä, kertoo Kampissa välikohtausta todistanut silminnäkijä.

Tielle oli pysähtynyt linja-auto, jonka ovea riuhtoi pyöräilijä. Poliisin kuuleman todistajan mukaan bussi olisi töytäissyt pyöräilijää vain hetkeä aiemmin.

– Pyöräilijä huusi, että avaa se ovi, kertaa Iltalehden haastattelema, paikalle osunut silminnäkijä.

Pian ovi myös aukesi, mutta kädenpuristuksen sijaan kuski tarjosi pyöräilijälle kirjaimellisesti monoa.

– Hän antoi kenkää useampaan otteeseen. Hurjan näköinen tilanne, kuvailee silminnäkijä.

Osapuolten käydessä sananvaihtoa linja-auton matkustajat poistuivat kulkupelistä. Tilanteen rauhoitti lopulta paikalle saapunut poliisipartio.

– Poliisi on käynyt paikalla, ja asiasta on tehty rikosilmoitus, vahvistetaan Helsingin poliisilaitokselta.

Rikosnimikkeestä tai mahdollisista jälkiseuraamuksista ei poliisilla perjantaina alkuillasta tosin ollut vielä tietoa. Poliisin alustavasti kuulemien todistajien mukaan ensitiedot välikohtauksesta kuitenkin vastaavat Iltalehdelle havainnoistaan kertoneen silminnäkijän kertomusta.